**ТАНИЛЦУУЛГА**

**2020.03.04**

Монгол Улсын Их Хурлаас 2019 онд Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулсан, мөн цахим худалдан авах ажиллагааны тогтолцоо руу шилжиж байгаатай холбоотой одоо мөрдөж байгаа тендерийн жишиг баримт бичигт зайлшгүй өөрчлөлт орох хэрэгцээ, шаардлага үүсээд байна.

Засгийн газрын худалдан авах ажиллагааны цахим систем (www.tender.gov.mn)-ээс захиалагч байгууллагууд тендерийн жишиг баримт бичиг татан авч тендер шалгаруулалт зохион байгуулсан байдалд дүн шинжилгээ хийж дараах жишиг баримт бичгүүдийг нэгтгэн “Зөвлөхөөс бусад үйлчилгээ болон бараа худалдан авах тендерийн жишиг баримт бичиг”-ийн төслийг боловсрууллаа.

* Бараа нийлүүлэх ТЖББ,
* Сурах бичиг худалдан авах ТЖББ,
* Эм, эмнэлгийн хэрэгсэл худалдан авах ТЖББ,
* Мэдээллийн систем нийлүүлж, суурилуулах ТЖББ,
* Зөвлөхөөс бусад үйлчилгээний ТЖББ,
* Урьдчилсан сонголт явуулах ЖББ.

“Зөвлөхөөс бусад үйлчилгээ болон бараа худалдан авах тендерийн жишиг баримт бичиг”-н шинэчилсэн төсөлд дараах өөрчлөлтүүдийг тусгасан. Үүнд:

* Тендер шалгаруулалтын журмаас үл хамааран харьцуулалтын босго үнээс давсан тендер шалгаруулалт зохион байгуулахад ашиглана;
* Худалдан авах ажиллагааг цахим хэлбэрт шилжүүлсэнтэй холбогдуулан тендерт оролцогч тендерээ эх хувиас гадна захиалагчийн шаардсан тоогоор хуулбар хувь ирүүлэх зохицуулалтыг бүхэлд нь хассан;
* Захиалагч тендерт оролцогчид тавих шалгуур болон бүрдүүлэх материалын талаар тендер шалгаруулалтын өгөгдлийн хүснэгтэд тусгахдаа тендерийн баримт бичгийн оролцогчид өгөх зааварчилгаатай уялдуулан нэг шалгуур үзүүлэлтийг давхардуулах, нэмэлт материалыг ирүүлэхийг давхардуулан шаарддаг байсныг хуулийн 14-16 дугаар зүйлтэй уялдуулан давхардлыг арилган нэг дор тусгах боломжтой болсон.
* Захиалагч тендерт оролцогчийн санхүүгийн тайланг и-баланс /www.e-balance.mof.gov.mn/ системээс танилцах боломжтой тул тендерт оролцогч аудитаар баталгаажуулсан санхүүгийн тайланг нотариатаар баталгаажуулж ирүүлэх шаардлагагүй болсон.
* Тендер шалгаруулалтыг гэрээний эрх зүйн харилцаанаас тусад нь салгаж гэрээнд зайлшгүй дагаж мөрдөх заалтыг тендерт оролцогчид өгөх зааварчилгаа болон тендер шалгаруулалтын өгөгдлийн хүснэгтэд тусгаж өгсөн. Хуулийн 40 дүгээр зүйлийн 40.5 дахь хэсэгт заасны дагуу худалдан авах ажиллагаанд мөрдөх гэрээний стандарт нөхцөлийг тусад нь батална.

Цаашид бусад тендерийн жишиг баримт бичгүүдийг хэрэглээ, стандарт зүйл заалттай нийцүүлэн ижил төстэй байдлаар нь нэгтгэн хуулийн нэмэлт, өөрчлөлтийг тусган шинэчлэх ажил үе шаттайгаар хийгдэж байна.

Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 52 дугаар зүйлийн 52.1.3 дахь заалтад заасны дагуу “Зөвлөхөөс бусад үйлчилгээ болон бараа худалдаж авах тендерийн жишиг баримт бичиг”-ийн шинэчилсэн төслийг боловсруулан санал авахаар хүргүүлж байна.

--о0о--